Gautengse inwoners steeds sonder water ná pyp bars(Foto: Pixabay.com) Inwoners van talle woonbuurte in Gauteng wat sonder water gelaat is nadat ŉ groot waterpyp van Rand Water die afgelope naweek gebars het, het vanoggend die nuwe week begin met krane wat steeds droog is. Rand Water het aanvanklik gesê hy hoop om die O2-pypleiding wat gebars het teen gister te herstel, maar het gistermiddag in ŉ verklaring gesê dit sal nie moontlik wees nie. “Nadat ons toegang tot die pyp verkry en behoorlik inspeksie gedoen het, het ons ongelukkig bevind die pyp is meer beskadig as wat aanvanklik verwag en aangemeld is,” lui die verklaring. “Na raming sal die werk Maandagmiddag afgehandel wees. Indien die situasie verbeter of versleg, sal die publiek in kennis gestel word. Tesame met Johannesburg Water en die Stad Ekurhuleni, maak ons voorsiening vir watertenkers.” Die presiese ligging van die tenkers sal deur die onderskeie munisipaliteite deurgegee word. Maroela Media het vroeër berig Rand Water het gesê ŉ gedeelte van die O2-pypleiding het gebars nadat ŉ klep op die pypleiding vermoedelik deur vandale beskadig is. Gebiede wat geraak word, sluit in Wychwood, Primrose Hill, Dinwiddie, Primrose, Windsor, Sunnyridge, Fishers Hill Primrose-uitbreiding, Isando, Glen Marais, Klopper Park, Isando Res, Kempton Park, Van Riebeeck Park, Spartan-lughawe, Bedfordview, Tembisa, Tembisa-Suid, President Park, Halfway House, Diepsloot, Rooihuiskraal, Kosmosdal, Silver Ball, Linmeyer, Linmeyer uitbreiding 2, South Crest, Knights Mine, Medley Res in Boksburg, die Life Care-hospitaal, Germiston-stasie, Spoornet-Oos-nywerheidsgebied, asook Wadeville.